अलीगढ़ (ब्यूरो)। नई दिल्ली से हावड़ा जा रही 12310 डाउन राजधानी एक्सप्रेस के एक कोच का एसी खराब होने से यात्रियों ने जमकर हंगामा किया। बमुश्किल रेलवे अफसरों ने मुसाफिरों को समझाबुझा कर ट्रेन चलवाई। एसएस एके शुक्ला ने बताया कि हावड़ा राजधानी के बीच के कोच का एसी खराब हो गया था। जिससे परेशान होकर मुसाफिरों ने हंगामा किया था। महरावल के बाद से यात्री कोच में गरमी से बिलबिला गये थे। ट्रेन अलीगढ़ से 7.35 बजे अलीगढ़ से पास हुई थी छर्रा अड्डा पुल के पास ही ट्रेन में चेनपुलिंग हो गई। सूचना पर आरपीएफ जीआरपी और दूसरे रेलकर्मी मौके पर पहुंचे और मुसाफिरों की मान मनौव्वल शुरू हो गई। तकरीबन एक घंटे बाद 8.20 बजे ट्रेन को अलीगढ़ से कानपुर की ओर रवाना किया गया। हावड़ा राजधानी के पीछे चल रही भुवनेश्वर राजधानी और संपूर्ण क्रांति एक्सप्रेस भी अलीगढ़ आउटर पर खड़ी रही।